'Akulandaba Nxa Iziphathamandla Zikahulumende Zitshontsha Imali Ziyinika iZanu PF'
UMphoko uthe iziphathamandla zikahulumende ezitshontsha imali akulandaba zingayinika ibandla elibusayo.
BULAWAYO — Osaphethe isikhundla sikamongameli engumsekeli wakhe, uMnu. Phelekezela Mphoko, uthi akulandaba nxa iziphathamandla zikahulumende zithatha imali ziyisebenzisa kunhlelo zebandla elibusayo eleZanu PF. Ekhuluma izolo epulazini leKent, eNorton emkhankasweni wokudingela usekelo ilunga leZANU-PF elicintisa kukhetho lokudinga ozammela leso sigaba edaleni lephalamende olukhangelelwe ukuqhutshwa mhlaka 22 Mfumfu lonyaka, uMphoko uthe akulanto embi ekuthatheni imali kahulumende ukuyasekela inhlelo zeZANU-PF. Uthe kungamanga ukuba ubize wathonisisa ikhomishini ebona ngokuvinjwa kokufumbathiswa eye Zimbabwe Anti-Corruption Commission ngodaba lokufuna kwayo ukubopha umphathintambo wemfundo yaphezulu usikhwicamfundo Jonathan Moyo. UMnu. Nkosana Jamela, isakhamuzi zakoBulawayo, uthi ukuthathwa kwemali kahulumende kusekelwa iZanu PF akuqali ngoMoyo kodwa yinhlalayenza. Uthe kunje ilizwe libhekane lokusilela kwemali kodwa ibandla elibusayo lona lilayo imali yokukhankasa kukhetho lweNorton imali yakhona ivela kuphi Esinye njalo isakhamuzi uMnu. Albert Sibanda yena uthi amazwi kaMphoko awamethusi nanko iZANU yathathela abamhlophe umhlabathi baphuma baphela njalo lakumankampani yindaba efanayo. USibanda ukhumbuze uzulu ngowayengusibalukhulu lebhanga lesizwe uMnu. Gedion Gono yena owathatha imali zenhlanganiso ezizimeleyo eyayisebhanga elikhulu lelizwe encedisa ekuqhubeni ukhetho wathi kuyafana nje ilizwe lokhe lathatha uzibuse imali ayiphathwa kahle ezweni yikho ilizwe lingasela mali. Udaba lokufuna ukubopha uMoyo seluveze imfihlakalo yebandla elibusayo. Abanye abakhulume leStudio 7 bathi uzulu uhlala esola amapholisa athathela abezimota imali bethi layo mhlawumbe isiwa kubandla elibusayo. UMoyo laye uyafunga egomela uthi kalacala alidalayo ngoba imali abathi wayithatha wathengela ngayo amabhayisikili inkokheli zomdabu ngoba zithwala nzima uma zingacabanga ukwenza imisebenzi yesabelo okukhombisa ukuba lenkokheli zomdabu seziphatheka kwezombusazwe.